U - 23 lið Liverpool vann stórsigur á jafnöldrum sínum frá Southampton í gærkvöld , 5 - 0 . Nýjasti liðsmaðurinn , Joe Hardy , stimplaði sig rækilega inn með því að skora tvö markanna í leiknum . Í liðinu voru meðal annars þrjár hetjur frá bikarleiknum gegn Everton - Curtis Jones , Neco Williams og Harvey Elliott . Það var einmitt Elliott sem skoraði fyrsta markið eftir þriggja mínútna leik þegar hann tók frábæra stungusendingu Pedro Chirivella á bringuna og afgreiddi boltann í netið . Þá tók Joe Hardy tók til sinna ráða og henti í tvö mörk fyrir hlé . Í því fyrra lagði Elliott boltann fyrir fætur Hardy sem skoraði með góðu skoti í fjærhornið . Tveimur mínútum fyrir lok fyrri hálfleiks fékk Hardy svo sendingu frá Curtis Jones fyrirliða , lagði hann fyrir sig og þrumaði honum í netið . Jones hafði áður fengið þrjú prýðileg færi í hálfleiknum sem hafði verið algjör einstefna af hálfu Liverpool . Curtis Jones , sem hélt áfram að vaða í færum í seinni hálfleik , skoraði svo fjórða markið þremur mínútum fyrir leikslok og þð var af dýrari gerðinni - þrumufleygur utan vítateigs upp í hornið . Liam Millar , sem er nýkominn úr láni frá Kilmarnock í Skotlandi , bætti svo fimmta markinu við í blálokin af stuttu færi eftir fyrirgjöf frá Neco Williams . Liverpool er sem stendur í 8. sæti deildarinnar en á 1 - 2 leiki inni á flest lið . Næsti leikur liðsins er á föstudaginn gegn Wigan .